ORDE do 3 de agosto de 2009 de delegación de competencias nos órganos superiores e periféricos da Consellería de Educación e Ordenación Universitaria.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/08/2009

A actividade administrativa que deriva das competencias atribuídas á Consellería de Educación e Ordenación Universitaria produce tal concentración de funcións na persoa do seu titular que resulta conveniente recorrer á delegación do seu exercicio en órganos do departamento para acadar a maior eficacia e eficiencia na tramitación e resolución dos asuntos que lle son propios.
Nesta liña, unha vez definida a competencia funcional dos órganos superiores e dos departamentos territoriais da Consellería de Educación e Ordenación Universitaria polo Decreto 332/2009, do 11 de xuño, polo que se establece a estrutura orgánica da consellería, procede adaptar a delegación de competencias que figura na Orde do 19 de maio de 2009 á nova estrutura organizativa do departamento, ao considerar tecnicamente máis conveniente ditar unha norma que a substitúa no canto de modificala.
En consecuencia, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, de normas reguladoras da Xunta e da súa Presidencia, de conformidade co disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, e ao abeiro do previsto no artigo 72.4º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e nas demais disposicións de xeral aplicación,
DISPOÑO:
Artigo 1º.-Delegación na Secretaría Xeral.
Deléganse neste órgano as seguintes facultades:
a) A tramitación e resolución daqueles expedientes e asuntos de índole administrativa que estean atribuídos á persoa titular da consellería, agás os de carácter indelegable ou que lles correspondan a outros órganos superiores do departamento en virtude da estrutura orgánica ou por expresa delegación.
b) A resolución dos recursos e reclamacións interpostos en vía administrativa contra os actos e acordos dos órganos desta consellería que non estean atribuídos ou delegados noutros órganos da consellería.
c) A autorización e disposición dos gastos xerais dos servizos da Consellería de Educación e Ordenación Universitaria, ata o límite dos créditos autorizados e non reservados á aprobación do Consello da Xunta de Galicia, así como o recoñecemento da obriga contraída e a posterior proposta de ordenación do seu pagamento.
d) A subscrición, modificación e prórroga dos convenios de colaboración que non precisen aprobación do Consello da Xunta de Galicia, ou estean delegadas ou atribuídas a outros órganos da consellería.
e) As facultades que como órgano de contratación lle son atribuídas ao titular da consellería pola lexislación vixente, así como a competencia para conceder subvencións nos termos previstos no artigo 7 da Lei 9/2007, do 13 de xuño, de subvencións de Galicia, sen prexuízo da que lle corresponda por delegación aos órganos superiores do departamento en materia de axudas e subvencións.
f) A concesión de autorización para asistir a cursos e actividades de formación e perfeccionamento ao persoal adscrito a este centro directivo.
g) A disposición de canto concirne ao réxime interno do departamento cando non sexa competencia indelegable da persoa titular da consellería ou estea atribuída ou delegada noutros órganos dela.
h) As facultades que derivan do exercicio do protectorado das fundacións de interese galego adscritas a esta consellería.
Artigo 2º.-Delegación na Secretaría Xeral de Universidades.
Deléganse neste órgano, no marco das competencias que lle corresponden segundo a estrutura orgánica da consellería, as seguintes facultades:
a) Xestionar os créditos asignados a este centro directivo nas correspondentes partidas orzamentarias; abrangue as facultades de autorizar e dispoñer gastos ata o límite de créditos autorizados e non reservados á aprobación do Consello da Xunta de Galicia, así como o recoñecemento da obriga contraída e a posterior proposta de ordenación do seu pagamento.
b) Aprobar as bases, a convocatoria e a resolución de axudas e subvencións no seu ámbito competencial, nos termos previstos no artigo 7 da Lei 9/2007, do 13 de xuño, de subvencións de Galicia; así como a subscrición, modificación e prórroga dos convenios de colaboración que non precisen aprobación do Consello da Xunta de Galicia e deriven das competencias que ten atribuídas este centro directivo.
c) Autorizar o persoal adscrito a este centro directivo para que asista a cursos e actividades de formación e perfeccionamento.
d) Resolver os recursos e reclamacións interpostos en vía administrativa contra os actos e acordos dos órganos e unidades dependentes deste centro directivo; así como adoptar as medidas sancionadoras que en materia de subvencións lle correspondan á persoa titular da consellería nos procedementos e asuntos propios da Secretaría Xeral de Universidades, nos termos que figuran no artigo 64 da Lei 9/2007, do 13 de xuño, de subvencións de Galicia.
e) Dispoñer de canto concirne ao réxime interno da Secretaría Xeral de Universidades que non sexa competencia indelegable da persoa titular da consellería ou estea abranguida nas atribucións da Dirección Xeral de Centros e Recursos Humanos.
Artigo 3º.-Delegación na Secretaría Xeral de Política Lingüística.
Deléganse neste órgano, no marco das competencias que lle corresponden segundo a estrutura orgánica da consellería, as seguintes facultades:
a) Xestionar os créditos asignados a este centro directivo nas correspondentes partidas orzamentarias, abranguendo as facultades de autorizar e dispoñer gastos ata o límite de créditos autorizados e non reservados á aprobación do Consello da Xunta de Galicia, así como o recoñecemento das obrigas contraídas e a posterior proposta de ordenación do seu pagamento.
b) Aprobar as bases, a convocatoria e a resolución de axudas e subvencións no seu ámbito competencial, nos termos previstos no artigo 7 da Lei 9/2007, do 13 de xuño, de subvencións de Galicia; así como a subscrición, modificación e prórroga dos convenios de colaboración que non precisen aprobación do Consello da Xunta de Galicia e deriven das competencias que ten atribuídas este centro directivo.
c) Autorizar o persoal adscrito a este centro directivo para que asista a cursos e actividades de formación e perfeccionamento.
d) Resolver os recursos e reclamacións interpostos en vía administrativa contra os actos e acordos dos órganos e unidades dependentes deste centro directivo, e dos adoptados polos departamentos territoriais nas materias propias deste órgano superior, cando así proceda; así como adoptar as medidas sancionadoras que en materia de subvencións lle correspondan á persoa titular da consellería nos procedementos e asuntos propios da Secretaría Xeral de Política Lingüística, nos termos que figuran no artigo 64 da Lei 9/2007, do 13 de xuño, de subvencións de Galicia.
e) Dispoñer de canto concirne ao réxime interno da Secretaría Xeral de Política Lingüística e que non sexa competencia indelegable da persoa titular da consellería ou estea abranguida nas atribucións da Dirección Xeral de Centros e Recursos Humanos.
Artigo 4º.-Delegación na Dirección Xeral de Educación, Formación Profesional e Innovación Educativa.
Deléganse neste órgano, no marco das competencias que lle corresponden segundo a estrutura orgánica da consellería, as seguintes facultades:
a) Resolver os recursos e reclamacións interpostos en vía administrativa contra os actos e acordos dos órganos e unidades dependentes deste centro directivo, e dos adoptados polos departamentos territoriais nas materias propias deste órgano superior, cando así proceda; así como adoptar as medidas sancionadoras que en materia de subvencións lle correspondan á persoa titular da consellería nos procedementos e asuntos propios desta dirección xeral, nos termos que figuran no artigo 64 da Lei 9/2007, do 13 de xuño, de subvencións de Galicia.
b) Autorizar o persoal dos servizos centrais adscrito a este centro directivo para que asista a cursos e actividades de formación e perfeccionamento.
c) Subscribir, modificar e prorrogar os convenios de colaboración que non precisen aprobación do Consello da Xunta de Galicia e deriven das competencias que ten atribuídas este centro directivo.
Artigo 5º.-Delegación na Dirección Xeral de Centros e Recursos Humanos.
Deléganse neste órgano, no marco das competencias que lle corresponden segundo a estrutura orgánica da consellería, as seguintes facultades:
a) As competencias que lle correspondan á persoa titular da consellería en materia de persoal nos termos establecidos no artigo 17 do texto refundido da Lei da función pública de Galicia, aprobado polo Decreto lexislativo 1/2008, do 13 de marzo, e na demais normativa aplicable en materia de persoal, agás aquelas reservadas expresamente á competencia exclusiva e indelegable do conselleiro ou estean específica e regulamentariamente atribuídas a outros órganos da consellería.
b) A resolución dos recursos e reclamacións interpostos en vía administrativa contra os actos e acordos dos órganos e unidades dependentes deste centro directivo, e dos adoptados polos departamentos territoriais nas materias propias deste órgano superior, cando así proceda; así como adoptar as medidas sancionadoras que en materia de subvencións lle correspondan á persoa titular da consellería nos procedementos e asuntos propios desta dirección xeral, e nos termos que figuran no artigo 64 da Lei 9/2007, do 13 de xuño, de subvencións de Galicia.
c) A concesión de comisións de servizos con dereito a indemnización, prevista no artigo 4 do Decreto 144/2001, do 7 de xuño, a todo o persoal dos servizos centrais da consellería; así como autorizar o persoal dos servizos centrais adscrito a este centro directivo para que asista a cursos e actividades de formación e perfeccionamento.
d) A sinatura dos concertos educativos aprobados pola consellería.
e) A subscrición, modificación e prórroga dos convenios de colaboración que non precisen aprobación do Consello da Xunta de Galicia e deriven das competencias que ten atribuídas este centro directivo.
Artigo 6º.-Delegación nas xefaturas territoriais.
Independentemente das competencias e funcións que lle corresponden a este órgano periférico en aplicación da disposición adicional primeira do Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, especialmente no tocante á desconcentración de competencias en materia de contratación administrativa e para a concesión de axudas e subvencións, deléganse nas xefaturas territoriais desta consellería as seguintes facultades:
a) Formalización dos contratos do profesorado de relixión e anexos aos contratos vixentes, os de carácter temporal do persoal non docente e os nomeamentos do persoal en prácticas, interino e substituto docente para impartir ensinanzas reguladas na Lei orgánica 2/2006, do 3 de maio, de educación.
b) Recoñecemento de trienios e sexenios aos funcionarios docentes pertencentes a corpos ou escalas adscritos a esta consellería e ao profesorado de relixión.
c) Concesión ao persoal con destino no seu ámbito territorial de autorización para a asistencia a cursos e actividades de formación e perfeccionamento, así como a concesión de comisións de servizo con dereito a indemnización, previstas no artigo 4 do Decreto 144/2001, do 7 de xuño.
Artigo 7º.-Réxime xurídico das delegacións.
1. Os actos e resolucións que se adopten en uso das delegacións contidas nesta orde farán constar expresamente esta circunstancia e consideraranse ditadas pola autoridade que as confire para os efectos de esgotar a vía administrativa e de réxime de recursos.
2. Quedan excluídos das delegacións outorgadas por esta orde os supostos previstos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 44.2º da Lei 1/1983, do 22 de febreiro, de normas reguladoras da Xunta e da súa Presidencia.
3. En calquera momento o titular da consellería poderá reclamar para si o exercicio das competencias delegadas por esta orde.
Artigo 8º.-Substitucións.
En caso de vacante, ausencia ou enfermidade, as atribucións dos órganos superiores e periféricos desta consellería quedarán delegadas, polo tempo da súa razón, na seguinte forma:
a) As facultades que lle competen aos órganos superiores da consellería serán exercidas polo que corresponda segundo a prelación establecida polo artigo 5.a) do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia.
b) As facultades que lle corresponden ás xefaturas territoriais serán exercidas pola persoa encargada do Servizo de Recursos Humanos do departamento territorial.
Disposición derrogatoria
Queda derrogada a Orde do 19 de maio de 2009 de delegación de competencias nos órganos superiores e nas xefaturas territoriais da Consellería de Educación e Ordenación Universitaria, así como cantas outras disposicións de igual ou inferior rango se opoñan ao previsto nesta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de agosto de 2009.
Jesús Vázquez Abad
Conselleiro de Educación e Ordenación Universitaria